Mahindra Pik Up kry outo-ratkas Die Mahindra Pik Up. Foto: Verskaf Mahindra is al 14 jaar in Suid-Afrika en noudat die handelsmerk heel goed hier gevestig is, is dit tyd om aan aanbieding te begin werk. Mahindra het die puik XUV 300 verlede jaar bekendgestel, wat ŉ reusetree in gehalte vir Mahindra was. Daar is nou ook geleentheid vir Mahindra om groot vordering te maak met sy Pik Up. Dit is nog altyd ŉ geen-nonsens-werkesel en ek was uiters beïndruk met die S10 Pik Up se 2.2 mHawk-enjin. Die Mahindra Pik Up. Foto: Verskaf Dié enjin bied 103 kW en 320 Nm wat nie noodwendig asemrowend klink nie, maar op die pad is die Pik Up regtig sterk. Die Pik Up sal nou ook aantrekliker wees vir leefstyl‑ kliënte met sy puik 6-spoed‑wringkragomsitter- outomatiese ratkas. Die outomatiese Pik Up het ses maande lank toetse by Gerotek hier in Suid-Afrika ondergaan. Ek het laat in Desember ŉ homologasiemodel gery. Die ratkas beïndruk en verander die basiese gevoel van die voertuig van werkesel na ŉ dubbelkajuit waarmee ŉ mens sou kon saamleef. Die Mahindra Pik Up. Foto: Verskaf Ons het by Leribisi Lodge ŉ paar van hul hindernisbane gaan aandurf en ek sal sê die Pik Up sal sy man kan staan in die 4×4‑segment. Sodra ŉ mens gewoond is aan hoe elektroniese ewenaarslotte werk, is alles piekfyn. Al voel die Pik Up effe werkesel is hy rateltaai. Die stuur kan effe direk voel as ŉ mens oor slegte paaie ry, maar wat hy bied teen die prys kan nie geïgnoreer word nie. Gaan toetsbestuur self een, jy is dalk aangenaam verras. Die reeks lyk nou só: Die reeks word gedek deur ŉ 4 jaar/120 000 km‑waarborg en 5 jaar/90 000 km‑diensplan. Ons sal binnekort meer tyd met die Mahindra deurbring en dan verslag doen oor hoe die bakkie hom in die verkeer en roetine-ritte gedra. Ons sal hom dan ook teen sy mededingers vergelyk.